pythainlp/thaigov-v2-corpus-22032023 huggingface dataset:
วันศุกร์ที่ 9 กรกฎาคม 2564
กระทรวงวัฒนธรรม ร่วมมอบเครื่องมือแพทย์ และอุปกรณ์ทางการแพทย์ ให้แก่ศูนย์การแพทย์สมเด็จพระเทพรัตนราชสุดาฯ สยามบรมราชกุมารี อำเภอองครักษ์ จังหวัดนครนายก
มอบเครื่องมือแพทย์ และอุปกรณ์ทางการแพทย์ ให้แก่ผู้บริหารศูนย์การแพทย์สมเด็จพระเทพรัตนราชสุดาฯ สยามบรมราชกุมารี อำเภอองครักษ์ จังหวัดนครนายก เพื่อเป็นกำลังใจแก่บุคลากรทางการแพทย์ ภายใต้โครงการ “ปันน้ำใจ คนไทยไม่ทิ้งกัน”
วันที่ ๙ กรกฎาคม ๒๕๖๔ เวลา ๑๕.๓๐ น. กระทรวงวัฒนธรรม ร่วมกับ ดร.สมศักดิ์ และคุณหญิงปัทมา ลีสวัสดิ์ตระกูล มอบเครื่องมือแพทย์ และอุปกรณ์ทางการแพทย์ ให้แก่ผู้บริหารศูนย์การแพทย์สมเด็จพระเทพรัตนราชสุดาฯ สยามบรมราชกุมารี อำเภอองครักษ์ จังหวัดนครนายก เพื่อเป็นกำลังใจแก่บุคลากรทางการแพทย์ ภายใต้โครงการ “ปันน้ำใจ คนไทยไม่ทิ้งกัน” โดยมี นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธาน และ ผศ.ว่าที่ร้อยตรี ดร.กิตติคุณ รุ่งเรือง รองอธิการบดีฝ่ายองครักษ์และพัฒนากายภาพ ผศ.พญ.นันทนา ชุมช่วย ผู้อำนวยการศูนย์การแพทย์สมเด็จพระเทพรัตนราชสุดาฯ สยามบรมราชกุมารี และผู้บริหารศูนย์การแพทย์ฯ เป็นผู้รับมอบ ณ ชั้น ๑ อาคารรับส่งผู้ป่วยอุบัติเหตุ ศูนย์การแพทย์สมเด็จพระเทพรัตนราชสุดาฯ สยามบรมราชกุมารี อำเภอองครักษ์ จังหวัดนครนายก ทั้งนี้ นางยุพา ทวีวัฒนะกิจบวร ปลัดกระทรวงวัฒนธรรม ดร.สมศักดิ์ ลีสวัสดิ์ตระกูล คุณหญิงปัทมา ลีสวัสดิ์ตระกูล กรรมการบริหารคณะกรรมการโอลิมปิคแห่งประเทศไทยในพระบรมราชูปถัมภ์ นางโชติกา อัครกิจโสภากุล ผู้ช่วยปลัดกระทรวงวัฒนธรรม ผู้บริหาร ข้าราชการ และเจ้าหน้าที่ที่เกี่ยวข้อง เข้าร่วม
วันพฤหัสบดีที่ 17 มีนาคม 2565
การทางพิเศษแห่งประเทศไทย เชิญชวนสมาชิกบัตร Easy Pass สมัครบริการเติมเงินบัตร Easy Pass อัตโนมัติ (Auto Top Up)
ด้วยการผูกกับบัญชีธนาคารกรุงไทย
การทางพิเศษแห่งประเทศไทย (กทพ.) กระทรวงคมนาคม เชิญชวนสมาชิกบัตร Easy Pass สมัครบริการเติมเงินบัตร Easy Pass อัตโนมัติ (Auto Top Up) ได้ง่าย ๆ ด้วยการผูกกับบัญชีธนาคารกรุงไทยเมื่อยอดเงินคงเหลือในบัตร Easy Pass เหลือต่ำกว่า 200 บาท ระบบจะทำการตัดเงินในบัญชีเติมเข้าบัตร Easy Pass ให้ทันทีตามจำนวนเงินที่สมาชิกได้เลือกไว้ขั้นต่ำ 300 บาท สูงสุด 5,000 บาท และหากสมาชิก Easy Pass ต้องการรับใบรับอิเล็กทรอนิกส์ (e-Receipt) หรือใบกำกับภาษีอิเล็กทรอนิกส์ (e-Tax Invoice) สามารถลงทะเบียนขอรับบริการได้ที่ EXAT E-Service ผ่านทาง Application EXAT Portal หรือที่ www.thaieasypass.com ทั้งนี้ ระบบจะทำการส่งใบรับอิเล็กทรอนิกส์ (e-Receipt) ไปยังอีเมลที่สมาชิกได้ลงทะเบียนไว้ทันที และระบบจะทำการส่งใบกำกับภาษีอิเล็กทรอนิกส์ (e-Tax Invoice) ตามรอบเดือน(ทุกวันที่ 5 ของเดือน) สอบถามข้อมูลเพิ่มเติมได้ที่ศูนย์บริการข้อมูลผู้ใช้ทางพิเศษ EXAT Call Center โทร. 1543 ได้ตลอด 24 ชั่วโมง
วันอังคารที่ 28 มิถุนายน 2565
ประธาน Foxconn เข้าเยี่ยมคารวะ นายกฯ พร้อมผลักดันความร่วมมือด้านตลาดยานยนต์ไฟฟ้าสมัยใหม่ ตั้งเป้าให้ไทยเป็นฐานการผลิตยานยนต์ไฟฟ้าในภูมิภาค
ประธาน Foxconn เข้าเยี่ยมคารวะ นายกฯ พร้อมผลักดันความร่วมมือด้านตลาดยานยนต์ไฟฟ้าสมัยใหม่ ตั้งเป้าให้ไทยเป็นฐานการผลิตยานยนต์ไฟฟ้าในภูมิภาค
วันนี้ (28 มิถุนายน 2565) เวลา 14.30 น. ณ ห้องสีม่วง ตึกไทยคู่ฟ้า ทำเนียบรัฐบาล นายยัง หลิว (Mr. Young Liu) ประธานกรรมการ บริษัท Foxconn Technology Group เข้าเยี่ยมคารวะพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ภายหลังการหารือ นายธนกร วังบุญคงชนะ โฆษกประจำสำนักนายกรัฐมนตรี สรุปสาระสำคัญดังนี้
นายกรัฐมนตรียินดีที่ได้พบกับประธานฯ Foxconn อีกครั้ง หลังจากที่พบกันในพิธีลงนามบันทึกข้อตกลงความร่วมมือโครงการลงทุนอุตสาหกรรมยานยนต์ไฟฟ้าในประเทศไทย ระหว่าง บริษัท ปตท. จำกัด (มหาชน) กับบริษัท Foxconn Technology Group เมื่อเดือนพฤษภาคม 2564 ซึ่งนำไปสู่การจัดตั้งบริษัท Horizon Plus ซึ่งเป็นบริษัทร่วมทุนของทั้งสองบริษัท และขอบคุณที่เลือกประเทศไทยเป็นฐานการผลิตยานยนต์ไฟฟ้าในภูมิภาค รวมทั้งกล่าวชื่นชมบทบาทของผู้บริหารบริษัทฯ ที่มีประสบการณ์ และบริษัทฯ มีความเชี่ยวชาญด้านการผลิตไฟฟ้าอัจฉริยะและอิเล็กทรอนิกส์อัจฉริยะ ซึ่งจะมีส่วนช่วยนำไปสู่การพัฒนาอุตสาหกรรมยานยนต์ไฟฟ้าในไทยได้เป็นอย่างดี
ประธานฯ Foxconn รู้สึกยินดีที่เดินทางมาเยือนไทยอีกครั้ง เชื่อมั่นในศักยภาพของไทย และมีความมุ่งมั่นในการพัฒนาธุรกิจร่วมกันกับของบริษัท ปตท. จำกัด (มหาชน) ซึ่งมีความเชี่ยวชาญในการดำเนินธุรกิจ จะช่วยผลักดันความร่วมมือด้านตลาดยานยนต์ไฟฟ้าสมัยใหม่ในไทยให้ก้าวหน้า ทั้งนี้ ตลาดยานยนต์ไฟฟ้าสมัยใหม่จะเป็นโอกาสสำคัญของไทย ในการสร้างการเติบโตให้แก่เศรษฐกิจของประเทศ โดยบริษัทฯ พร้อมแสวงหาความร่วมมือกับไทยอย่างครอบคลุมทั้งห่วงโซ่การผลิต ทั้งในแง่การผลิตและนวัตกรรมทางด้าน software ซึ่งสอดคล้องกับแนวโน้มการเปลี่ยนแปลงเทคโนโลยียานยนต์ของโลก
ทั้งสองฝ่ายได้หารือถึงความร่วมมือในการผลักดันให้ไทยเป็นศูนย์กลางผลิตแพลตฟอร์ม Mobility-In-Harmony ซึ่งทั้งสองต่างเห็นพ้องว่าจะช่วยส่งเสริมเศรษฐกิจประเทศให้เติบโต และเพิ่มขีดความสามารถในการแข่งขันในระดับสากล ตลอดจนช่วยขยายอัตราการจ้างงาน และยังเป็นมิตรต่อสิ่งแวดล้อม ประธานฯ Foxconn ชื่นชมโครงการ EEC ซึ่งนายกรัฐมนตรีกล่าวว่า EEC เป็นปัจจัยสำคัญในการผลักดันการพัฒนาเศรษฐกิจของไทยอย่างก้าวกระโดด และสร้างผลประโยชน์ทางเศรษฐกิจและสังคมในภาพรวมในระดับภูมิภาค โดยเฉพาะอุตสาหกรรมเซมิคอนดักเตอร์ ที่เป็นหนึ่งในอุตสาหกรรมเชิงกลยุทธ์ที่สำคัญของประเทศ จึงขอเชิญชวนบริษัทฯ ซึ่งเป็นผู้ผลิตและออกแบบชิ้นส่วนอุปกรณ์อัจฉริยะและเซมิคอนดักเตอร์ระดับโลกพิจารณาประเทศไทยเป็นฐานการผลิต ซึ่ง ประธานฯ Foxconn ยินดีสนับสนุนความร่วมมือกับไทยและผู้ประกอบการในท้องถิ่น เพื่อผลักดันให้ไทยเป็นศูนย์กลางการผลิตยานยนต์ไฟฟ้าสมัยใหม่ในภูมิภาคอาเซียน
ในช่วงท้าย นายกรัฐมนตรียังเน้นย้ำนโยบายในการสนับสนุน และดูแลนักลงทุนในไทยอย่างเท่าเทียม โดยในช่วงการแพร่ระบาดของโรคโควิด-19 ได้ออกมาตรการต่าง ๆ เพื่อลดผลกระทบให้แก่ผู้ประกอบการ เช่น โครงการ Factory Sandbox และการจัดหาวัคซีนให้กับพนักงาน เพื่อให้ผู้ประกอบการยังสามารถดำเนินกิจการได้อย่างสะดวก จึงขอให้เชื่อมั่นว่าไม่ว่าจะมีความท้าทายอื่นใด รัฐบาลจะพยายามอย่างที่สุดเพื่อช่วยเหลือ และอำนวยความสะดวกให้กับนักลงทุนให้สามารถดำเนินกิจการได้โดยราบรื่น เพื่อสร้างความมั่นใจให้แก่นักลงทุนในการดำเนินธุรกิจในประเทศไทย
วันพฤหัสบดีที่ 18 พฤศจิกายน 2564
"​เอกอัครราชทูตภูฏานเข้าเยี่ยมคำนับปลัดกระทรวงกลาโหม"
ในวันพฤหัสบดีที่ 18 พฤศจิกายน 2564 เวลา 11.00 น. นายคินซัง ดอร์จี (Kinzang Dorji) เอกอัครราชทูตภูฏาน ประจำกรุงเทพฯ พร้อมคณะ เดินทางเข้าเยี่ยมคำนับ พลเอก วรเกียรติ รัตนานนท์ ปลัดกระทรวงกลาโหม
ณ ห้องพระบารมีปกเกล้า ในศาลาว่าการกลาโหม ในโอกาสของการเตรียมการส่งมอบยานเกราะล้อยางที่ได้จัดซื้อจากบริษัท ไทยดีเฟนส์อินดัสตรี จำกัด ซึ่งเป็นบริษัทที่ร่วมกันจัดตั้งขึ้นระหว่าง สถาบันเทคโนโลยีป้องกันประเทศ(สทป.) กับบริษัท ชัยเสรี เม็ททอล แอนด์ รับเบอร์ จำกัด และจะมีการส่งมอบยานเกราะล้อยางแบบ 4x4 จำนวน 15 คัน ในวันศุกร์ที่ 19 พ.ย. 64 ให้กับภูฏาน เพื่อไปสนับสนุนการปฏิบัติในภารกิจรักษาสันติภาพหน่วยงาน United Nations Multidimensional Integrated Stabilization Mission(MINUSCA) ของสหประชาชาติ ณ สาธารณรัฐแอฟริกา ในห้วงเดือนธันวาคม 64 ซึ่งถือเป็นโอกาสอันดีในการพัฒนาความสัมพันธ์และความร่วมมือทางการทหารระหว่างทั้งสองประเทศ
สำหรับไทยกับภูฏานมีความสัมพันธ์ทางการฑูตกันมา 32 ปี มีความใกล้ชิดระหว่างราชวงศ์ของทั้งสองประเทศ ซึ่งได้ดำเนินมาอย่างยาวนานบนพื้นฐานมิตรภาพอันยั่งยืนระหว่างประชาชนทั้งสองประเทศ นอกจากนี้ไทยกับภูฏาน ยังมีความเชี่อมโยงกันทางพุทธศาสนา สังคม วัฒนธรรม และมีความร่วมมือทางวิชาการที่แน่นแฟ้น ซึ่งนับเป็นเสาหลักของการดำเนินความสัมพันธ์ระหว่างกัน
วันอังคารที่ 2 พฤศจิกายน 2564
ความคืบหน้าโครงการก่อสร้างรถไฟทางคู่สายตะวันออกเฉียงเหนือ
ผู้ว่าการรถไฟแห่งประเทศไทย นำคณะผู้บริหารลงพื้นที่ตรวจติดตามความก้าวหน้าโครงการก่อสร้างรถไฟทางคู่สายตะวันออกเฉียงเหนือ พร้อมเยี่ยมเยียนให้กำลังใจและมอบถุงยังชีพบรรเทาความเดือดร้อนแก่เจ้าหน้าที่การรถไฟฯ และครอบครัวที่ได้รับผลกระทบจากอุทกภัย
เมื่อวันที่ 28 - 29 ตุลาคม 2564 นายนิรุฒ มณีพันธ์ ผู้ว่าการรถไฟแห่งประเทศไทย นำคณะผู้บริหารการรถไฟแห่งประเทศไทย (รฟท.) ลงพื้นที่ติดตามความคืบหน้าโครงการก่อสร้างรถไฟทางคู่สายตะวันออกเฉียงเหนือ พร้อมทั้งเยี่ยมเยียนมอบถุงยังชีพให้กำลังใจแก่เจ้าหน้าที่ รฟท. และผู้ปฏิบัติหน้าที่ในพื้นที่ประสบอุทกภัย ตลอดจนร่วมประชุมกับหน่วยงานภาครัฐภาคเอกชนของจังหวัดนครราชสีมา บูรณาการพัฒนาการขนส่งทางรางร่วมกัน
นายนิรุฒ มณีพันธ์ ผู้ว่าการรถไฟแห่งประเทศไทย เปิดเผยว่า รฟท. ให้ความสำคัญอย่างยิ่งต่อการพัฒนาโครงการรถไฟทางคู่ตามนโยบายของรัฐบาล และมีการติดตามความก้าวหน้าโครงการลงทุนอย่างต่อเนื่อง โดยล่าสุดได้ลงพื้นที่ตรวจเยี่ยมโครงการก่อสร้างรถไฟทางคู่สายตะวันออกเฉียงเหนือ ช่วงเส้นทางฉะเชิงเทรา - คลองสิบเก้า - แก่งคอย ซึ่งเป็นเส้นทางสำคัญที่อำนวยความสะดวกในการเดินทางและขนส่งสินค้าแก่พี่น้องประชาชนระหว่างภาคกลางกับภาคอีสาน
ขณะเดียวกันยังได้เยี่ยมเยียนพบปะเจ้าหน้าที่ พนักงาน ลูกจ้าง รฟท. เพื่อรับฟังความคิดเห็นและให้กำลังใจในการปฏิบัติหน้าที่ ตลอดจนมอบถุงยังชีพ “ชุดห่วงใยคนรถไฟ” แก่เจ้าหน้าที่ รฟท. และครอบครัวที่ปฏิบัติหน้าที่ในพื้นที่ที่ได้รับผลกระทบจากอุทกภัย เพื่อบรรเทาความเดือดร้อนและสร้างกำลังใจในการทำงาน บริเวณสถานีชุมทางแก่งคอยและนครราชสีมา
นายนิรุฒ กล่าวว่า รฟท. ร่วมประชุมกับหน่วยงานภาครัฐภาคเอกชนของจังหวัดนครราชสีมา เพื่อแลกเปลี่ยนความเห็น ตลอดจนบูรณาการความร่วมมือกับหน่วยงานต่าง ๆ ในการนำพื้นที่ของ รฟท. มาใช้ประโยชน์ เพื่อสนับสนุนการเชื่อมโยง และพัฒนาการขนส่งทางรางกับระบบโลจิสติกส์ภายในจังหวัด ตลอดจนหาแนวทางส่งเสริมให้ประชาชน ผู้ประกอบการหันมาใช้บริการในระบบขนส่งทางรางเพิ่มขึ้นในอนาคต
นอกจากนี้ ได้ตรวจเยี่ยมติดตามการปรับปรุงรถโดยสาร และเดินทางไปตรวจความก้าวหน้าในการก่อสร้างทางคู่และอุโมงค์ ระหว่างสถานีหินลับ - ผาเสด็จ ซึ่งอยู่บริเวณทางคู่ช่วงมาบกะเบา-ชุมทางถนนจิระ รวมถึงเยี่ยมชมจุดก่อสร้างโรงซ่อมในโครงการรถไฟไทย - จีน และจุดเปลี่ยนผู้โดยสารและสินค้าในอนาคตที่สถานีเชียงรากน้อยอีกด้วย
วันจันทร์ที่ 25 ตุลาคม 2564
รองปลัด อำพันธุ์ ร่วมหารือแนวทางการแก้ไขปัญหาผู้ค้ำประกันหนี้ของสหกรณ์การเกษตรปศุสัตว์สุรินทร์ จำกัด
รองปลัด อำพันธุ์ ร่วมหารือแนวทางการแก้ไขปัญหาผู้ค้ำประกันหนี้ของสหกรณ์การเกษตรปศุสัตว์สุรินทร์ จำกัด
วันที่ 25 ต.ค. 64 เวลา 10.00 น. นายอำพันธุ์ เวฬุตันติ รองปลัดกระทรวงเกษตรและสหกรณ์ ได้รับมอบหมายจากปลัดกระทรวงเกษตรและสหกรณ์ (ดร.ทองเปลว กองจันทร์) เข้าร่วมประชุมหารือแนวทางการแก้ไขปัญหาผู้ค้ำประกันหนี้ของสหกรณ์การเกษตรปศุสัตว์สุรินทร์ จำกัด ผ่านระบบ Video Conference (Zoom Meeting) จากห้องประชุม 135 กระทรวงเกษตรและสหกรณ์ โดยมี นายเสกสกล อัตถาวงศ์ ผู้ช่วยรัฐมนตรีประจำนายกรัฐมนตรี เป็นประธาน และมีผู้แทนกรมส่งเสริมสหกรณ์ ผู้แทนสำนักงานอัยการสูงสุด และผู้แทนเกษตรกร เข้าร่วม ซึ่งในการหารือครั้งนี้ที่ประชุมมีมติให้การช่วยเหลือ (เพิ่มเติม) คือ
1) มอบฝ่ายเลขานุการฯ ส่งเรื่องให้อธิบดีอัยการสำนักงานคุ้มครองสิทธิและช่วยเหลือทางกฎหมายแก่ประชาชน (สคช.) เพื่อให้คำปรึกษา
2) มอบฝ่ายเลขานุการฯ ทำหนังสือถึง สคช. เพื่อขอคำแนะนำและหาแนวทางการรักษาสิทธิกับ 2 สหกรณ์ ที่เกี่ยวข้อง
3) สำนักงานปลัดประจำสำนักนายกรัฐมนตรี จะจัดหาทนายความต่อไป
วันพฤหัสบดีที่ 4 สิงหาคม 2565
รฟม. จัดกิจกรรม 12 สิงหาคม 2565 พาคุณแม่โดยสารรถไฟฟ้า MRT สายสีน้ำเงินและสายสีม่วง ฟรี
.....
การรถไฟฟ้าขนส่งมวลชนแห่งประเทศไทย (รฟม.) กระทรวงคมนาคมร่วมกับ บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM จัดกิจกรรมยกเว้นค่าโดยสารให้คุณแม่ที่โดยสารรถไฟฟ้ามหานคร สายเฉลิมรัชมงคล (MRT สายสีน้ำเงิน) และรถไฟฟ้ามหานคร สายฉลองรัชธรรม (MRT สายสีม่วง) ในวันศุกร์ที่ 12 สิงหาคม 2565 ตลอดเส้นทางและตลอดระยะเวลาการเปิดให้บริการ เพื่อเป็นการส่งเสริมความสัมพันธ์ภายในครอบครัว พร้อมร่วมรณรงค์การประหยัดพลังงานด้วยการใช้ระบบขนส่งสาธารณะอีกด้วย เพียงคุณลูกพาคุณแม่มาแสดงตัวที่ห้องออกบัตรโดยสารเพื่อรับคูปองโดยสารรถไฟฟ้า MRT ฟรี ได้ทุกสถานีตลอดระยะเวลาการเปิดให้บริการ (สำหรับคุณลูกชำระค่าโดยสารปกติ) สามารถสอบถามรายละเอียดเพิ่มเติมได้ที่ ศูนย์บริการข้อมูลโทร. 02624 5200 และติดตามข้อมูลข่าวสาร รฟม. ได้ที่เว็บไซต์ รฟม. www.mrta.co.th เฟซบุ๊กแฟนเพจการรถไฟฟ้าขนส่งมวลชนแห่งประเทศไทยหรือ Call Center รฟม. โทร.0 2716 4044
“30 ปี รฟม. เชื่อมต่อเส้นทางสู่ความยั่งยืน Completing Connection, Mission for All”
วันอังคารที่ 12 ตุลาคม 2564
โครงการส่งเสริมและรักษาการจ้างงานใน SMEs
วันเสาร์ที่ 9 ตุลาคม 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเห็นชอบหลักการโครงการส่งเสริมและรักษาระดับการจ้างงานในธุรกิจ SMEs โดยคุณสมบัติผู้เข้าร่วมโครงการ คือ เป็นนายจ้างภาคเอกชนที่อยู่ในระบบประกันสังคม มีการจ้างงานลูกจ้างสัญชาติไทยไม่เกิน 200 คน ลงทะเบียนเข้าร่วมโครงการในเดือน ต.ค. รัฐจะจ่ายเงินอุดหนุนตามจำนวนลูกจ้างสัญชาติไทยให้แก่นายจ้างในอัตรา 3,000 บาท/ต่อลูกจ้าง 1 คน/เดือน เป็นเวลา 3 เดือน คือ พ.ย.2564 - ม.ค.2565 โดยพิจารณาจากจำนวนลูกจ้างที่ส่งเงินสมทบประกันสังคม ทั้งนี้ นายจ้างต้องรักษาระดับการจ้างงานไม่ต่ำกว่าร้อยละ 95 ระหว่างเข้าร่วมโครงการ คาดว่าโครงการนี้จะรักษาการจ้างงานให้แก่ลูกจ้างสัญชาติไทยได้มากกว่า 5 ล้านคน ในสถานประกอบการกว่า 4 แสนแห่ง
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันอังคารที่ 3 สิงหาคม 2564
ดีอีเอส เตือนข่าวปลอม อย่าแชร์! วัคซีน Pfizer มีส่วนผสมของแม่เหล็ก ทำให้มีผลกระทบต่อร่างกายในอีก 1-2 ปี
ดีอีเอส เตือนข่าวปลอม อย่าแชร์! วัคซีน Pfizer มีส่วนผสมของแม่เหล็ก ทำให้มีผลกระทบต่อร่างกายในอีก 1-2 ปี
ดีอีเอสเตือนข่าวปลอมอย่าแชร์!วัคซีนPfizerมีส่วนผสมของแม่เหล็กทำให้มีผลกระทบต่อร่างกายในอีก1-2ปีย้ำวัคซีนไฟเซอร์โควิด-19ไม่มีส่วนผสมที่เป็นโลหะเป็นส่วนประกอบหรือสารออกฤทธิ์และวัคซีนไม่สามารถทำให้เกิดการตอบสนองทางแม่เหล็กเมื่อฉีดเข้าไปตามที่กล่าวอ้างได้
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมือง(ดีอีเอส)กล่าวว่า ตามที่มีการนำเสนอข้อมูลข่าวสารถึงประเด็นเรื่องวัคซีนPfizerมีส่วนผสมของแม่เหล็กทำให้มีผลกระทบต่อร่างกายในอีก1-2ปีทางศูนย์ต่อต้านข่าวปลอมได้ทำการตรวจสอบข้อเท็จจริงโดยบริษัทไฟเซอร์(ประเทศไทย)จํากัดพบว่าข้อมูลดังกล่าวเป็นข้อมูลเท็จ
ในกรณีการเผยแพร่ข้อมูลโดยระบุว่าวัตถุดิบที่ใช้ผลิตวัคซีนที่ห้ามใช้ในคนแต่นำไปใช้ผลิตในวัคซีนPfizer, Modernaดร.ที่ทำงานวิจัยขอร้องห้ามฉีดเพราะมีส่วนผสมของแม่เหล็กอาจมีผลกระทบต่อร่างกายในอีก1-2ปีภายหน้านั้นทางบริษัทไฟเซอร์(ประเทศไทย)จํากัดได้ชี้แจงว่าวัคซีนไฟเซอร์โควิด-19ไม่มีส่วนผสมที่เป็นโลหะเป็นส่วนประกอบหรือสารออกฤทธิ์และวัคซีนไม่สามารถทำให้เกิดการตอบสนองทางแม่เหล็กเมื่อฉีดเข้าไปตามที่กล่าวอ้างได้
ดังนั้นขอให้ประชาชนอย่าหลงเชื่อและขอความร่วมมือไม่ส่งหรือแชร์ข้อมูลดังกล่าวต่อในช่องทางสื่อสังคมออนไลน์ต่างๆและเพื่อให้ประชาชนได้รับข้อมูลข่าวสารจากบริษัทไฟเซอร์(ประเทศไทย)จํากัดสามารถติดตามได้ที่เว็บไซต์www.pfizer.co.thหรือแหล่งข่าวจากกระทรวงสาธารณสุขหรือจนกว่าจะตรวจสอบความถูกต้องให้ชัดเจนเสียก่อนเพื่อมิให้เกิดความสับสนและตื่นตระหนกในสังคมเพราะในปัจจุบันนี้มีข่าวปลอมในลักษณะนี้เกิดขึ้นทุกวันการกระทำของผู้ที่ผลิตข่าวปลอมและผู้ที่เผยแพร่เป็นความผิดตามพ.ร.บ.ว่าด้วยการกระทำความผิดเกี่ยวกับคอมพิวเตอร์มาตรา14(2),(5)มีอัตราโทษจำคุกไม่เกิน5ปีหรือปรับไม่เกิน100,000บาทหรือทั้งจำทั้งปรับหรือกฎหมายอื่นๆที่เกี่ยวข้องโดยหน่วยงานที่เกี่ยวข้องจะดำเนินการตามกฎหมายกับผู้ที่ผลิตข่าวปลอมและผู้ที่เผยแพร่ทุกรายอย่างเด็ดขาดจริงจังและต่อเนื่องต่อไป
นอกจากนี้หากพี่น้องประชาชนพบเบาะแสการกระทำความผิดสามารถแจ้งผ่าน4ช่องทางได้แก่เว็บไซต์https://www.antifakenewscenter.com ,เฟซบุ๊กANTI-FAKE NEWS CENTER,ทวิตเตอร์@AFNCThailand,ไลน์@antifakenewscenterและช่องทางโทรศัพท์โทรสายด่วนGCC 1111ต่อ87ได้ตลอด24ชั่วโมง
********
วันศุกร์ที่ 29 กรกฎาคม 2565
อดีตลูกจ้าง JSL ซึ้งใจรมว.สุชาติ เทรนบาริสต้าสร้างอาชีพใหม่ ช่วยเหลือเต็มที่
อดีตลูกจ้าง JSL จำนวน 25 คน เตรียมเข้าอบรมบาริสตามืออาชีพ 1-5 สิงหาคมนี้  ณ วิทยาลัยการแรงงาน กรมพัฒนาฝีมือแรงงาน ขานรับข้อสั่งการรมว.แรงงาน นายสุชาติ ชมกลิ่น ช่วยเหลือพนักงานสร้างอาชีพใหม่
วันพุธที่ 29 มิถุนายน 2565
ธอส.ให้คู่รักเพศเดียวกันกู้ร่วมสินเชื่อที่อยู่อาศัย เงื่อนไขเหมือนทั่วไป นายกฯ ชื่นชมเป็นรูปธรรมของการส่งเสริมความเท่าเทียม
ธอส.ให้คู่รักเพศเดียวกันกู้ร่วมสินเชื่อที่อยู่อาศัย เงื่อนไขเหมือนทั่วไป นายกฯ ชื่นชมเป็นรูปธรรมของการส่งเสริมความเท่าเทียม
วันนี้ (29 มิถุนายน 2565) นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ภายใต้นโยบายส่งเสริมความเสมอภาคเท่าเทียมระหว่างเพศ รัฐบาลให้ความสำคัญต่อการปฏิบัติตามพันธกรณีระหว่างประเทศด้านสิทธิมนุษยชนอย่างจริงจังทั้งในระดับสากลและในประเทศ และการดำเนินงานตามพระราชบัญญัติความเท่าเทียมระหว่างเพศ พ.ศ. 2558 ด้วยมีความมุ่งมั่นที่จะให้สังคมไทยได้ตระหนักถึงการส่งเสริมโอกาสอย่างเท่าเทียมของผู้หญิง ผู้ชาย และผู้ที่มีความหลากหลายทางเพศ รวมทั้งสามารถเข้าถึงสิทธิด้านต่างๆ ทั้งด้านสังคม เศรษฐกิจและการเมือง รวมถึงการปรับปรุงค่านิยม แบบแผนบรรทัดฐานทางสังคมและวัฒนธรรมเพื่อขจัดอคติที่อยู่บนพื้นฐานด้วยเหตุแห่งเพศ
ทั้งนี้ ธนาคารอาคารสงเคราะห์ (ธอส.) ซึ่งเป็นธนาคารของรัฐที่ได้ร่วมขับเคลื่อนความเท่าเทียมในการเข้าถึงสิทธิของกลุ่มบุคคลที่มีความหลากหลายทางเพศ (LGBTQ+) ให้เท่ากับคู่รักต่างเพศ ผ่านการปล่อยสินเชื่อเพื่อให้มีที่อยู่อาศัยเป็นของตนเองได้ง่ายยิ่งขึ้น ตามพันธกิจ “ทำให้คนไทยมีบ้าน” โดยปรับปรุงเงื่อนไขให้กลุ่มบุคคลที่มีความหลากหลายทางเพศทำการขอกู้ร่วมกันได้ และยังครอบคลุมทุกผลิตภัณฑ์สินเชื่อ เช่นเดียวกับกรณีกู้ร่วมกับคู่สมรส พี่-น้อง และบิดา-มารดา ผู้สนใจ สามารถยื่นคำขอกู้และทำนิติกรรมได้แล้วถึงวันที่ 30 ธันวาคม 2565 เอกสารที่ใช้ยื่นกู้เหมือนเอกสารขอกู้ทั่วไป คือ เอกสารส่วนบุคคล และเอกสารทางการเงิน เช่น สลิปเงินเดือนย้อนหลัง 3 เดือน สำเนาบัญชีเงินฝากย้อนหลัง 12 เดือน หลักฐานการประกอบอาชีพ เป็นต้น ผู้สนใจ สอบถามรายละเอียดเพิ่มเติมได้ที่ ธอส. ทุกสาขาทั่วประเทศ หรือ GHBank Call Center โทร 0-2645-9000 หรือ www.ghbank.co.th
“นายกรัฐมนตรี ได้กล่าวย้ำในหลายโอกาสว่า สังคมแห่งความเท่าเทียมระหว่างเพศจะเกิดขึ้นได้อย่างเป็นรูปธรรม จำเป็นต้องอาศัยความร่วมมือจากทุกภาคส่วน แม้เราจะมีกฎหมายห้ามกีดกันด้วยเหตุแห่งเพศ แต่ในทางปฏิบัติก็ยังมีความไม่เป็นธรรมต่อผู้หญิงและกลุ่มคนหลากหลายทางเพศอยู่ เราจึงต้องมาทบทวนในทุกๆอย่างว่า มีสิ่งใดรอบตัวที่ยังเป็นการปิดกั้นหรือไม่เท่าเทียมด้วยเพศ เพศสภาพ และเพศวิถี ทั้งนี้ รัฐบาล โดยกระทรวงพัฒนาสังคมและความมั่นคงของมนุษย์ ได้เดินหน้าสร้างเครือข่ายองค์กรทั้งภาครัฐ ภาคเอกชน สถาบันการศึกษา และภาคประชาสังคมให้ตระหนักถึงความสำคัญของความเท่าเทียมระหว่างเพศ และผลักดันการนำแนวคิดความเท่าเทียมระหว่างเพศไปกำหนดเป็นนโยบายการดำเนินงานและการประกอบกิจการของแต่ละหน่วยงาน สำหรับนโยบายของ ธอส. ที่ให้กลุ่มคนหลากหลายทางเพศได้ทำการกู้ร่วม นายกได้ชื่นชมและถือให้เป็นตัวอย่างที่เป็นรูปธรรมอันหนึ่งของความเข้าใจและเปิดโอกาสแห่งความเท่าเทียมให้คนทุกกลุ่ม” นางสาวรัชดา กล่าว
............................
วันจันทร์ที่ 23 พฤษภาคม 2565
กระทรวงคมนาคมประชุมเชิงปฏิบัติการระดมความคิดเห็นเพื่อจัดทำแผนยุทธศาสตร์ดิจิทัลสำนักงานปลัดกระทรวงคมนาคม ครั้งที่ 3
...
นายพิศักดิ์ จิตวิริยะวศิน รองปลัดกระทรวงคมนาคม เป็นประธานเปิดการประชุมระดมความคิดเห็นเพื่อจัดทำแผนปฏิบัติการดิจิทัลสำนักงานปลัดกระทรวงคมนาคม ครั้งที่ 3 ภายใต้โครงการจัดทำแผนยุทธศาสตร์ดิจิทัลกระทรวงคมนาคม พ.ศ. 2566 - 2570 โดยมี นายธนิต วงศ์ปิยะนันทกุล ผู้อำนวยการศูนย์เทคโนโลยีสารสนเทศและการสื่อสาร สำนักงานปลัดกระทรวงคมนาคม เป็นผู้กล่าวรายงาน และมีผู้บริหารและเจ้าหน้าที่สำนักงานปลัดกระทรวงคมนาคม และสำนักงานรัฐมนตรี ร่วมระดมความคิดเห็น ในวันที่ 23 พฤษภาคม 2565 ณ ห้องประชุมกระทรวงคมนาคม
นายพิศักดิ์ จิตวิริยะวศิน กล่าวว่า ปัจจุบันรัฐบาลได้กำหนดนโยบายที่มุ่งเน้นการพัฒนาประเทศด้านการพัฒนาเศรษฐกิจและความสามารถในการแข่งขันของไทย การปฏิรูปการบริหารจัดการภาครัฐ และการพัฒนาดิจิทัลตามนโยบายและแผนระดับชาติว่าด้วยการพัฒนาดิจิทัลเพื่อเศรษฐกิจและสังคม พร้อมกับผลักดันการนำเทคโนโลยีดิจิทัลมาสนับสนุนการบริหารงานและการให้บริการภาครัฐมากยิ่งขึ้น เพื่อให้เกิดการบูรณาการระหว่างหน่วยงานภาครัฐตั้งแต่การเชื่อมโยงข้อมูล การให้บริการไปจนถึงการบริหารงาน เพื่อยกระดับประสิทธิภาพในการปฏิบัติงานและการให้บริการของภาครัฐ สำหรับการจัดทำแผนยุทธศาสตร์ดิจิทัลของกระทรวงคมนาคม พ.ศ. 2566 - 2570 ที่ผ่านมา ได้รับความร่วมมือจากหน่วยงานในสังกัดกระทรวงฯ ร่วมกันระดมความคิดเห็นและให้ข้อเสนอแนะที่เป็นประโยชน์ต่อการดำเนินโครงการ ไม่ว่าจะเป็นการวิเคราะห์สภาพแวดล้อม การกำหนดวิสัยทัศน์ ประเด็นยุทธศาสตร์ เป้าประสงค์ กลยุทธ์ และองค์ประกอบสำคัญต่าง ๆ เพื่อให้สอดคล้องกับการดำเนินงานด้านเทคโนโลยีดิจิทัลของกระทรวงฯ ในปัจจุบัน และเพื่อเพิ่มศักยภาพการดำเนินงานในอนาคตต่อไป การประชุมระดมความคิดเห็นในวันนี้เป็นจุดเริ่มต้นที่ดีที่สำนักงานปลัดกระทรวงฯ จะได้จัดทำแผนปฏิบัติการดิจิทัลที่มีประสิทธิภาพ และเป็นโอกาสดีที่ทุกหน่วยงานได้มีส่วนร่วมในการแสดงความคิดเห็นตลอดจนข้อเสนอแนะเพื่อให้แผนปฏิบัติการด้านดิจิทัลของสำนักงานปลัดกระทรวงฯ มีความสอดรับกับนโยบายของรัฐบาลในการขับเคลื่อนและนำองค์กรภาครัฐไปสู่รัฐบาลดิจิทัล ตลอดจนให้สอดคล้องกับยุทธศาสตร์การพัฒนาระบบคมนาคมขนส่ง ระยะ 20 ปี เพื่อสนับสนุนภารกิจของกระทรวงฯ ได้อย่างมีประสิทธิภาพ
โครงการจัดทำแผนยุทธศาสตร์ดิจิทัลของกระทรวงคมนาคม พ.ศ. 2566 - 2570 จัดทำขึ้นโดยสำนักงานปลัดกระทรวงฯ มีวัตถุประสงค์เพื่อให้มีกรอบ ทิศทาง และเป้าหมายในการพัฒนางานด้านดิจิทัลของกระทรวงฯ แบบบูรณาการ มีความสอดคล้องและเชื่อมโยงกับนโยบายและแผนยุทธศาสตร์ด้านการพัฒนารัฐบาลดิจิทัล โดยได้ว่าจ้างสถาบันเทคโนโลยีพระจอมเกล้าเจ้าคุณทหารลาดกระบังเป็นผู้ดำเนินโครงการ ซึ่งที่ผ่านมาได้จัดประชุมระดมความคิดเห็นจากหน่วยงานในสังกัดกระทรวงฯ แล้ว จำนวน 2 ครั้ง สำหรับการประชุมในครั้งนี้มีวัตถุประสงค์เพื่อสร้างความรู้ ความเข้าใจ และสร้างการมีส่วนร่วมจากหน่วยงานในสังกัดสำนักงานปลัดกระทรวงฯ และสำนักงานรัฐมนตรี เพื่อให้การจัดทำแผนปฏิบัติการด้านดิจิทัลของสำนักงานปลัดกระทรวงฯ ครอบคลุมและตอบสนองนโยบายของผู้บริหาร โดยได้นำเสนอร่างของกรอบแนวคิด วิสัยทัศน์ ยุทธศาสตร์ เป้าประสงค์ และกลยุทธ์ ที่จะบรรจุอยู่ในแผนดิจิทัลกระทรวงฯ รวมถึงการนำเสนอแผนงาน โครงการ และกิจกรรมที่เกี่ยวข้อง ตลอดจนรับฟังความคิดเห็นเพื่อนำไปปรับปรุงแผนงาน โครงการ และกิจกรรมที่เกี่ยวข้องอันจะเป็นประโยชน์ต่อการปฏิบัติการด้านการคมนาคมขนส่งของประเทศไทยต่อไป
วันอังคารที่ 2 สิงหาคม 2565
นายกรัฐมนตรีร่วมประชาสัมพันธ์ การจำหน่ายผลิตภัณฑ์ดอกมะลิ ของสมาคมสภาสังคมสงเคราะห์แห่งประเทศไทย ในพระบรมราชูปถัมภ์ เนื่องในโอกาสวันแม่แห่งชาติ ประจำปี 2565
นายกรัฐมนตรีร่วมประชาสัมพันธ์การจำหน่ายผลิตภัณฑ์ดอกมะลิ ของสมาคมสภาสังคมสงเคราะห์แห่งประเทศไทย ในพระบรมราชูปถัมภ์ เนื่องในโอกาสวันแม่แห่งชาติ ประจำปี 2565
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า วันนี้ (2 สิงหาคม 2565) เวลา 08.45 น. ณ บริเวณโถงกลาง ตึกสันติไมตรี ทำเนียบรัฐบาล ก่อนการประชุมคณะรัฐมนตรี นางเพ็ญพักตร์ สีทอง ที่ปรึกษาคณะกรรมการอำนวยการสมาคมสภาสังคมสงเคราะห์แห่งประเทศไทย ในพระบรมราชูปถัมภ์ ประธานฝ่ายผลิตและจำหน่ายดอกมะลิ และคณะ เข้าพบ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อประชาสัมพันธ์การจำหน่ายผลิตภัณฑ์ดอกมะลิ เนื่องในโอกาสวันแม่แห่งชาติ ประจําปี 2565 โดยนายกรัฐมนตรีได้สอบถามถึงการดำเนินงานของสมาคมสภาสังคมสงเคราะห์แห่งประเทศไทยฯ และการจำหน่ายดอกมะลิซึ่งเป็นสัญลักษณ์ของงาน “วันแม่แห่งชาติ” และได้ร่วมบริจาคเงินสนับสนุนการจำหน่ายผลิตภัณฑ์ดอกมะลิ เนื่องในโอกาสวันแม่แห่งชาติ ประจําปี 2565 ด้วย
สำหรับสมาคมสภาสังคมสงเคราะห์แห่งประเทศไทย ในพระบรมราชูปถัมภ์ กำหนดจัดงานวันแม่แห่งชาติ ในวโรกาสวันเฉลิมพระชนมพรรษา สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง วันที่ 12 สิงหาคม เป็นประจำทุกปี เพื่อเทิดทูนและเผยแพร่พระเกียรติคุณ สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ผู้ทรงเป็นแม่ของแผ่นดิน โดยได้จัดทำ “ดอกมะลิ” ซึ่งเป็นสัญลักษณ์ของงานวันแม่แห่งชาติ เพื่อเผยแพร่และจำหน่ายในหลากหลายรูปแบบ โดยเงินรายได้จากการจำหน่ายจะนำขึ้นทูลเกล้าฯ ถวาย สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง โดยเสด็จพระราชกุศลตามพระราชอัธยาศัย และสมทบกองทุนร่วมใจสงเคราะห์ชุมชน เพื่อช่วยเหลือผู้ประสบความทุกข์ยากเดือดร้อน และเป็นทุนการศึกษาแก่เด็กและเยาวชนที่ด้อยโอกาสทางการศึกษาทั่วประเทศ รวมทั้งการช่วยเหลือประชาชนกลุ่มเปราะบางของสังคมที่ได้รับผลกระทบจากสถานการณ์การแพร่ระบาดของเชื้อไวรัสโคโรนา 2019 (COVID-19) ด้วย
วันศุกร์ที่ 26 พฤศจิกายน 2564
รัฐบาลพร้อมดูแล "ชาวนา - เกษตรกร" จัดสรรเงินเพิ่มเติมอีก 155,000 ล้านบาท ช่วยเหลือโครงการประกันรายได้ คาดโอนเงินเข้าบัญชีเดือน ธ.ค. นี้
....
นายธนกร วังบุญคงชนะ โฆษกรัฐบาล เผย นายกรัฐมนตรีมีความห่วงใยและเข้าใจความเดือดร้อนของเกษตรกรผู้ปลูกข้าวที่ยังรอรับเงินประกันรายได้ตามนโยบายประกันรายได้ของรัฐบาล
.
ขณะนี้ รัฐบาลสามารถจัดสรรเงินให้ความช่วยเหลือเกษตรกรได้เพิ่มเติมอีก 155,000 ล้านบาท โดยจะนำเข้าที่ประชุม ครม. เพื่อพิจารณาอนุมัติต่อไป จากนั้นธนาคารเพื่อการเกษตรและสหกรณ์การเกษตร (ธ.ก.ส.) จะดำเนินการเบิกจ่ายโอนถึงบัญชีเกษตรกรได้ในเดือนธันวาคม 2564
.
สำหรับวงเงินจัดสรรเพิ่มเติมดังกล่าว ได้จากการปรับกรอบอัตรายอดคงค้างรวมทั้งหมดของภาระที่รัฐต้องชดเชยค่าใช้จ่ายหรือการสูญเสียรายได้ในการดำเนินกิจกรรม มาตรการ หรือโครงการตามที่กำหนดไว้ในมาตรา 28 จากไม่เกินร้อยละ 30 เป็นไม่เกินร้อยละ 35 เป็นระยะเวลา 1 ปี สำหรับปีงบประมาณ 2565 เพื่อเปิดวงเงินให้สำหรับโครงการประกันรายได้พืชผล
.
อ่านเพิ่มเติม คลิกhttps://www.thaigov.go.th/news/contents/details/48688
#ไทยคู่ฟ้า#ร่วมต้านโควิด19
-------------------
วันเสาร์ที่ 31 กรกฎาคม 2564
ศบค.มท. แจ้งทุกจังหวัดเกี่ยวกับมาตรการควบคุมโควิด-19 ในพื้นที่ชายแดนของประเทศกัมพูชา
ศบค.มท. แจ้งทุกจังหวัดเกี่ยวกับมาตรการควบคุมโควิด-19 ในพื้นที่ชายแดนของประเทศกัมพูชา ตามที่ได้รับแจ้งการประกาศควบคุมการปิดพื้นที่ใน 8 จังหวัดของรัฐบาลกัมพูชา เน้นย้ำการเฝ้าระวังและป้องกันการเดินทางออกนอกพื้นที่ของแรงงานต่างด้าวชาวกัมพูชา
ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 กระทรวงมหาดไทย (ศบค.มท.) โดย นายฉัตรชัย พรหมเลิศ ปลัดกระทรวงมหาดไทย หัวหน้าผู้รับผิดชอบในการแก้ไขสถานการณ์ฉุกเฉิน ในส่วนที่เกี่ยวข้องกับการสั่งการและประสานงานผู้ว่าราชการจังหวัดและผู้ว่าราชการ เปิดเผยว่า กระทรวงมหาดไทยได้รับแจ้งจากกระทรวงการต่างประเทศว่ารัฐบาลกัมพูชาได้ออกประกาศควบคุมการปิดพื้นที่ใน 8 จังหวัด ได้แก่ จังหวัดเกาะกง จังหวัดโพธิ์สัต จังหวัดพระตะบอง จังหวัดไพลิน จังหวัดบันเตียเมียนเจย จังหวัดอุดรเมียนเจย จังหวัดพระวิหาร และจังหวัดเสียมราฐ ซึ่งเป็นจังหวัดตรงข้ามกับจังหวัดชายแดนด้านประเทศกัมพูชา รวมถึงการบังคับใช้มาตรการระงับการใช้จุดผ่านแดนถาวรระหว่างกัมพูชา-ไทยเป็นการชั่วคราวโดยไม่อนุญาตให้มีการเดินทางเข้า-ออกระหว่างกัน ยกเว้นกรณีการส่งต่อผู้ป่วยฉุกเฉินและการขนส่งสินค้าเป็นเวลา 2 สัปดาห์ โดยให้มีผลบังคับใช้ตั้งแต่เวลาเที่ยงคืนของวันที่ 29 กรกฎาคม 2564 จนถึงวันที่ 12 สิงหาคม 2564 เพื่อป้องกันการแพร่ระบาดของโรคโควิด-19 สายพันธุ์เดลต้า โดยการระงับใช้จุดผ่านแดนระหว่างกัมพูชา-ไทยเป็นการชั่วคราวนั้น จะส่งผลกระทบต่อการเดินทางกลับประเทศกัมพูชาของแรงงานกัมพูชาในประเทศไทยซึ่งยังคงมีอย่างต่อเนื่อง โดยอาจมีแรงงานกัมพูชาที่ไม่สามารถข้ามไปฝั่งประเทศกัมพูชาได้ จนมีการตกค้างสะสมและกลายเป็นความแออัดในฝั่งไทยรวมทั้งอาจมีการลักลอบข้ามแดนผิดกฎหมายซึ่งจะส่งผลกระทบต่อการดำเนินการของหน่วยงานในพื้นที่ในการควบคุมการแพร่ระบาดของโรคโควิด-19
.
นายฉัตรชัย พรหมเลิศ จึงได้ประสานไปยังผู้ว่าราชการจังหวัดทุกจังหวัดเพื่อให้รับทราบมาตรการของประเทศกัมพูชา และแจ้งหน่วยงานที่เกี่ยวข้องในพื้นที่รับทราบเพื่อดำเนินการในส่วนที่เกี่ยวข้อง พร้อมทั้งประชาสัมพันธ์ให้ชาวไทยและชาวกัมพูชาในพื้นที่รับทราบ เฝ้าระวัง และป้องกันการเดินทางออกนอกพื้นที่ของแรงงานต่างด้าวชาวกัมพูชาโดยให้ปฏิบัติตามมาตรการทางสาธารณสุขและแนวทางที่ ศบค.มท. กำหนดไว้อย่างเคร่งครัด
.
สำหรับจังหวัดที่มีชายแดนติดกับประเทศกัมพูชาให้เพิ่มความเข้มงวดในการควบคุมการลักลอบเดินทางเข้าประเทศและการเคลื่อนย้ายแรงงานต่างด้าวชาวกัมพูชา รวมทั้งการตั้งจุดตรวจและจุดสกัดในพื้นที่ชายแดน ทั้งนี้ หากมีความคืบหน้าในการประสานงานที่สำคัญในระดับท้องถิ่น จะต้องแจ้งกระทรวงมหาดไทยทราบต่อไป
.
วันอังคารที่ 5 เมษายน 2565
ครม.อนุมัติโครงการยกระดับเศรษฐกิจฐานรากระดับจังหวัดด้วยวิทยาศาสตร์ เทคโนโลยี และนวัตกรรม วงเงิน 35.69 ล้านบาท
ครม.อนุมัติโครงการยกระดับเศรษฐกิจฐานรากระดับจังหวัดด้วยวิทยาศาสตร์ เทคโนโลยี และนวัตกรรม วงเงิน 35.69 ล้านบาท หวังให้เกิดการลงทุนของเกษตรกร และผู้ประกอบการแปรรูปสินค้าเกษตรเป็นผลิตภัณฑ์นวัตกรรม และสร้างรายได้ให้แก่เกษตรกร
วันที่ 5 เมษายน 2565 น.ส.ไตรศุลีไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) อนุมัติโครงการยกระดับเศรษฐกิจฐานรากระดับจังหวัดด้วยวิทยาศาสตร์ เทคโนโลยี และนวัตกรรม ของสถาบันวิจัยวิทยาศาสตร์และเทคโนโลยีแห่งประเทศไทย (วว.) กรอบวงเงิน 35.69 ล้านบาทโดยให้ใช้จ่ายจากเงินกู้ภายใต้พระราชกำหนดให้อำนาจกระทรวงการคลังกู้เงินเพื่อแก้ไขปัญหาเศรษฐกิจและสังคม จากการระบาดของโรคติดเชื้อไวรัสโคโรนา 2019 เพิ่มเติมพ.ศ.2564 ตามที่คณะกรรมการกลั่นกรองการใช้จ่ายเงินกู้(คกง.)เสนอ
สำหรับโครงการยกระดับเศรษฐกิจฐานรากระดับจังหวัดด้วยวิทยาศาสตร์ เทคโนโลยี และนวัตกรรมดังกล่าว มีจุดมุ่งหมายเพื่อนำวิทยาศาสตร์ เทคโนโลยี และนวัตกรรม ไปสู่การถ่ายทอดเทคโนโลยีอย่างเป็นรูปธรรมสู่ภูมิภาค ก่อให้เกิดการลงทุนของเกษตรกร และผู้ประกอบการแปรรูปสินค้าเกษตรเป็นผลิตภัณฑ์นวัตกรรม และสร้างรายได้ให้แก่เกษตรกร ผู้ประกอบการในระดับภูมิภาคและท้องถิ่น รวมทั้งกระตุ้นการบริโภคของประชาชนภายในประเทศจากสินค้าเกษตรคุณภาพดีและผลิตภัณฑ์ที่มีนวัตกรรมจากวัตถุดิบท้องถิ่น
ขณะที่ระยะเวลาดำเนินโครงการอยู่ในช่วงเดือนมีนาคม-ธันวาคม 2565 กลุ่มเป้าหมายเป็นเกษตรกรจำนวน 4,250 ราย พื้นที่ดำเนินการใน 8 จังหวัด ได้แก่ จังหวัดจันทบุรี ชุมพร ปทุมธานี พังงา เพชรบูรณ์ สกลนคร สมุทรสงครามและจังหวัดอุดรธานี มีกิจกรรมหลักได้แก่ 1.การปรับปรุงกระบวนการผลิต เช่น พัฒนาองค์ความรู้ด้านการผลิตโดยนำวิทยาศาสตร์ เทคโนโลยี หรือนวัตกรรม มาใช้ในการพัฒนาเพื่อเพิ่มประสิทธิภาพการผลิต 2.การส่งเสริมการจัดทำสารสกัด เช่น พัฒนาองค์ความรู้เกี่ยวกับการแปรรูป เพิ่มมูลค่าวัตถุดิบ หรือเพิ่มประสิทธิภาพการผลิตสินค้าเกษตรปลอดภัยให้แก่กลุ่มเป้าหมายในจังหวัด ซึ่งแต่ละจังหวัดประกอบด้วยกิจกรรมที่ไม่เท่ากัน ขึ้นอยู่กับวัตถุดิบ ความพร้อมของบุคลากรในพื้นที่ และความพร้อมของพื้นที่ดำเนินโครงการ
ทั้งนี้ผลที่คาดว่าจะได้รับ ประกอบด้วย เกษตรกรในพื้นที่ดำเนินโครงการมีรายได้ประมาณ 60 ล้านบาทต่อปี และเกิดผลิตภัณฑ์แปรรูปสินค้าเกษตรสร้างมูลค่าเพิ่ม 40 ล้านบาทต่อปี
นอกจากนี้ยังอนุมัติให้มหาวิทยาลัยนราธิวาสราชนครินทร์ ขยายระยะเวลาดำเนินโครงการแผนงานการแก้ไขปัญหาการระบาดของโควิด 19 จากเดิมสิ้นสุดเดือนมีนาคม 2565 เป็นสิ้นสุดเดือนมิถุนายน 2565 และอนุมัติให้กระทรวงการอุดมศึกษา วิทยาศาสตร์ วิจัยและนวัตกรรม ขยายระยะเวลาดำเนินกิจกรรมพัฒนา Platform การเก็บและวิเคราะห์ข้อมูล จากเดิมสิ้นสุดเดือนกุมภาพันธ์ 2565 เป็นสิ้นสุดเดือนพฤษภาคม 2565 และเปลี่ยนแปลงกรอบวงเงิน จากเดิม 20 ล้านบาท เป็น 21 ล้านบาท
วันพฤหัสบดีที่ 4 พฤศจิกายน 2564
แรงงานเพิ่มหลักเกณฑ์ วิธีการเลือกตั้งผู้แทนลูกจ้างใช้วิธีการทางอิเล็กทรอนิกส์ได้
กระทรวงแรงงานเพิ่มหลักเกณฑ์และวิธีการเลือกตั้งคณะกรรมการสวัสดิการในสถานประกอบกิจการโดยวิธีการทางอิเล็กทรอนิกส์ อำนวยความสะดวกแก่สถานประกอบกิจการ สร้างระบบทวิภาคีในรูปแบบการหารือร่วมจัดสวัสดิการดูแลคุณภาพชีวิตลูกจ้าง
นายสุชาติ ชมกลิ่น รัฐมนตรีว่าการกระทรวงแรงงานกล่าวว่า รัฐบาลโดยการนำของพลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมและพลเอก ประวิตร วงษ์สุวรรณรองนายกรัฐมนตรีซึ่งกำกับดูแลกระทรวงแรงงาน ได้มอบนโยบายให้ดำเนินการส่งเสริมระบบทวิภาคีให้เกิดขึ้นในสถานประกอบกิจการ โดยเปิดโอกาสให้ลูกจ้างได้มีการหารือกับนายจ้างในการจัดสวัสดิการต่างๆ ซึ่งนอกเหนือจากที่กฎหมายกำหนดให้เกิดขึ้นอย่างเหมาะสมและเป็นสวัสดิการที่ตรงกับความต้องการของลูกจ้าง อันเป็นรูปแบบของการร่วมปรึกษาหารือกัน เพื่อให้เกิดความสงบสุข สมานฉันท์และประกอบธุรกิจร่วมกันด้วยความเข้าใจกัน โดยพระราชบัญญัติคุ้มครองแรงงาน พ.ศ. 2541 กำหนดให้ในสถานประกอบกิจการที่มีลูกจ้างตั้งแต่ 50 คนขึ้นไป ให้นายจ้างต้องจัดให้มีคณะกรรมการสวัสดิการในสถานประกอบกิจการ ประกอบด้วยผู้แทนฝ่ายลูกจ้างอย่างน้อย 5 คน โดยคณะกรรมการสวัสดิการในสถานประกอบการให้มาจากการเลือกตั้งตามหลักเกณฑ์และวิธีการที่อธิบดีกรมสวัสดิการและคุ้มครองแรงงานกำหนด ซึ่งเดิมกำหนดให้เลือกตั้งโดยวิธีลงคะแนนลับ และลงคะแนนเสียงในบัตรเลือกตั้งและนำใส่ในหีบบัตรเลือกตั้ง แต่ในปัจจุบันสามารถนำเทคโนโลยีเข้ามาใช้ในการเลือกตั้ง เพื่อให้เกิดความสะดวก รวดเร็ว ประหยัดเวลาและงบประมาณ จึงมอบให้กรมสวัสดิการและคุ้มครองแรงงานดำเนินการปรับปรุงหลักเกณฑ์และวิธีการเลือกตั้งดังกล่าว ซึ่งขณะนี้กรมสวัสดิการและคุ้มครองแรงงานได้ออกประกาศ เรื่อง หลักเกณฑ์และวิธีการเลือกตั้งคณะกรรมการสวัสดิการในสถานประกอบกิจการ โดยวิธีการทางอิเล็กทรอนิกส์ ลงวันที่ 30 กันยายน 2564 และได้ประกาศในราชกิจจานุเบกษา เมื่อวันที่ 2 พฤศจิกายน พ.ศ. 2564 มีผลใช้บังคับตั้งแต่วันที่ 3 พฤศจิกายน พ.ศ. 2564 เป็นต้นไป
นายนิยม สองแก้ว อธิบดีกรมสวัสดิการและคุ้มครองแรงงาน (กสร.)กล่าวว่า กรมสวัสดิการและคุ้มครองแรงงานได้เพิ่มวิธีการในการเลือกตั้งคณะกรรมการสวัสดิการในสถานประกอบกิจการโดยวิธีการทางอิเล็กทรอนิกส์ เพื่อให้สอดคล้องกับเทคโนโลยีที่เปลี่ยนแปลงไป และเป็นทางเลือกแก่นายจ้างในการจัดให้มีคณะกรรมการสวัสดิการในสถานประกอบกิจการตามประกาศกรมสวัสดิการและคุ้มครองแรงงาน เรื่อง หลักเกณฑ์และวิธีการเลือกตั้งคณะกรรมการสวัสดิการในสถานประกอบกิจการ ลงวันที่ 14 พฤษภาคม พ.ศ. 2545 ซึ่งการเพิ่มหลักเกณฑ์และวิธีการเลือกตั้งในครั้งนี้ถือเป็นการเพิ่มความสะดวกแก่สถานประกอบกิจการ โดยให้นายจ้างอำนวยความสะดวก จัดหาอุปกรณ์ ระบบอิเล็กทรอนิกส์และออกค่าใช้จ่ายในการดำเนินการเลือกตั้งตามประกาศนี้ พร้อมทั้งให้นายจ้างเผยแพร่หรือประกาศรายชื่อและหน้าที่ความรับผิดชอบของคณะกรรมการสวัสดิการในสถานประกอบกิจการเมื่อมีการเลือกตั้ง หรือเมื่อมีการเปลี่ยนแปลงกรรมการสวัสดิการในสถานประกอบกิจการเป็นภาษาไทยโดยวิธีการทางอิเล็กทรอนิกส์ให้ลูกจ้างทราบและแจ้งให้พนักงานตรวจแรงงานแห่งท้องที่ที่สถานประกอบกิจการตั้งอยู่ทราบภายในเจ็ดวันนับแต่วันที่ประกาศ
วันเสาร์ที่ 4 ธันวาคม 2564
โฆษกรัฐบาลเผย “นายกฯ”ดูแลเกษตรกรกว่า 6.57 ล้านครัวเรือน  โดยเกษตรในโครงการประกันรายได้ข้าว-ยางพารา
โฆษกรัฐบาลเผย “นายกฯ”ดูแลเกษตรกรกว่า 6.57 ล้านครัวเรือน  โดยเกษตรในโครงการประกันรายได้ข้าว-ยางพารา  เตรียมรับเงินหลังบอร์ด ธ.ก.ส.  อนุมัติโอนเงินเข้าบัญชีเกษตรกรโดยตรงเริ่ม 9 ธ.ค. และ 20 ธ.ค. นี้
วันนี้(4ธ.ค.64)นายธนกรวังบุญคงชนะ โฆษกประจำสำนักนายกรัฐมนตรีเปิดเผยความคืบหน้าตามมติคณะรัฐมนตรีเมื่อวันที่30พ.ย. 64อนุมัติกรอบวงเงินโครงการประกันรายได้ข้าวและยาง 3โครงการ คือ1)โครงการประกันรายได้เกษตรกรผู้ปลูกข้าวปี2564/65เพิ่มเติม 2)โครงการสนับสนุนค่าบริหารจัดการและพัฒนาคุณภาพผลผลิตเกษตรผู้ปลูกข้าวปีการผลิต 2564/65 ในอัตราไร่ละ1,000บาทสูงสุดไม่เกิน20และ3)โครงการประกันรายได้เกษตรกรชาวสวนยางระยะที่3โดยเกษตรกรผู้ปลูกข้าวที่ขึ้นทะเบียนและมีสิทธิจะได้ประโยชน์และการช่วยเหลือจาก2โครงการข้าวพร้อมกันคือการประกันรายได้และค่าปรับปรุงคุณภาพข้าว โดยมีครอบครัวเกษตรกรข้าวและยางพาราที่ได้รับประโยชน์กว่า6.57ล้านครัวเรือนรวมวงเงินรวม 138,224.76ล้านบาท
ทั้งนี้ คณะกรรมการธ.ก.ส.หรือบอร์ดธ.ก.ส.มีมติอนุมัติการโอนเงินให้กับเกษตรผู้มีสิทธิ ดังนี้
-โครงการประกันรายได้เกษตรกรผู้ปลูกข้าวปี2564/65เพิ่มเติมจํานวน74,569.31ล้านบาทเกษตรกรได้รับประโยชน์4.69ล้านครัวเรือน เริ่มโอนวันที่9-13ธ.ค. 64
-โครงการช่วยเหลือค่าบริหารจัดการและพัฒนาคุณภาพผลผลิตเกษตรกรในอัตราไร่ละ1,000บาทสูงสุดไม่เกิน20ไร่ วงเงินงบประมาณจํานวน53,871.84ล้านบาทเป้าหมายเกษตรกรจํานวน4.57ล้านครัวเรือน เริ่มโอน13-17ธ.ค. 64
-โครงการประกันรายได้เกษตรกรชาวสวนยางระยะที่3วงเงินงบประมาณจํานวน9,783.61ล้านบาทเป้าหมายเกษตรกร1.88ล้านรายพื้นที่สวนยางกว่า19.16ล้านไร่ เริ่มโอนเงิน20ธ.ค.นี้เป็นต้นไป
"ทั้งนี้การเร่งรัดดำเนินการโครงการประกันรายได้เกษตรผู้ปลูกข้าวและยางพารา เปึนไปตามข้อสั่งการของพลเอกประยุทธ์จันทร์โอชานายกรัฐมนตรีและรัฐมนตรีว่าการกระทรวงกลาโหมที่ให้หน่วยงานที่เกี่ยวข้องเร่งจัดหาแหล่งเงิน เพื่อช่วยเหลือพี่น้องเกษตรกรข้าวและยางพาราในช่วงที่ราคาพืชเกษตรตกต่ำส่งผลกระทบต่อรายได้โดยเป็นการช่วยเหลือส่วนต่างรายได้"ประกันรายได้" ทั้งนี้ นายกรัฐมนตรียังมีโครงการเกษตรกรรอบด้านเพิ่มเติมทั้งการส่งเสริมการทำเกษตแปลงใหญ่ การปลูกพีชแบบผสมผสานการเกษตรสมัยใหม่การวิจัยและพัฒนาพันธุ์พืช เน้นปรับวิธีการ"ทำน้อยได้มาก" เป้าหมายสูงสุดคือพลิกโฉมการเกษตรไทยให้หลุดพ้นความยากจนและการเกษตรสามารถเป็นอาชีพอย่างยั่งยืนด้วย"นายธนกรกล่าว
—————
วันอังคารที่ 14 ธันวาคม 2564
การรถไฟแห่งประเทศไทย ชี้แจงความคืบหน้าเหตุระเบิดขบวนรถไฟโดยสารท้องถิ่น 452 บริเวณที่หยุดรถบ้านนิคม จังหวัดปัตตานี ล่าสุดเปิดทางรถวิ่งตามปกติแล้ว พร้อมประสานหน่วยงานความมั่นคงช่วยดู
จากกรณีเกิดเหตุคนร้ายใช้ระเบิดแสวงเครื่องวางข้างทางรถไฟ บริเวณที่หยุดรถบ้านนิคม จังหวัดปัตตานี เมื่อวันที่ 13 ธันวาคม 2564 เวลา 12.25 น.ที่ผ่านมา เป็นเหตุให้ขบวนรถไฟโดยสารท้องถิ่นที่ 452 (สุไหงโกลก - นครศรีธรรมราช) บางส่วนได้รับเสียหาย
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย เปิดเผยว่า จากกรณีเกิดเหตุคนร้ายใช้ระเบิดแสวงเครื่องวางข้างทางรถไฟ บริเวณที่หยุดรถบ้านนิคม จังหวัดปัตตานี เมื่อวันที่ 13 ธันวาคม 2564 เวลา 12.25 น.ที่ผ่านมา เป็นเหตุให้ขบวนรถไฟโดยสารท้องถิ่นที่ 452 (สุไหงโกลก - นครศรีธรรมราช) บางส่วนได้รับเสียหาย และมีพนักงานกับผู้โดยสารได้รับบาดเจ็บเล็กน้อย 3 ราย คือ นายชยพล ยิ้มแก้ว พนักงานขับรถ ได้รับบาดเจ็บที่แขนซ้ายและบริเวณลำคอ นายสันติบุรี เภาเส็น ช่างเครื่อง ได้รับบาดเจ็บหูอื้อ และมีผู้โดยสารได้รับบาดเจ็บ 1 ราย คือนางสาววันอารีนีย์ สำตาลี ได้รับบาดเจ็บมีอาการปวดที่ไหล่ซ้าย ซึ่งทั้ง 3 คน
การรถไฟแห่งประเทศไทย (รฟท.) กระทรวงคมนาคม ได้เข้าไปดูแลนำส่งโรงพยาบาลโคกโพธิ์ จังหวัดปัตตานี เป็นที่เรียบร้อยแล้ว ส่วนความเสียหายของขบวนรถพบว่า หัวรถจักรดีเซล 4230 กระจกหน้าแตก เครื่องยนต์ชำรุด ไม่สามารถทำขบวนต่อไปได้ ตู้โดยสารชั้น 3 และรถบรรทุกสัมภาระ กระจกด้านซ้ายแตก
นอกจากนี้ รฟท. ยังได้ประสานกับฝ่ายความมั่นคงในการเข้าไปดูแลพื้นที่เกิดเหตุโดยทันที จนต่อมาเวลา 16.15 น.ของวันเดียวกัน ก็สามารถเปิดทางให้ขบวนรถเดินรถได้ตามปกติอีกครั้ง ซึ่งต่อจากนี้ รฟท. จะเพิ่มมาตรการร่วมกับฝ่ายความมั่นคง ในการเพิ่มระดับการรักษาความปลอดภัยและเฝ้าระวังอย่างเข้มงวด เพื่อสร้างความมั่นใจให้แก่ประชาชนในการเดินทาง พร้อมทั้ง เดินหน้ากิจกรรมมวลชนสัมพันธ์กับชุมชนในพื้นที่ ตามนโยบายของนายนิรุฒ มณีพันธ์ ผู้ว่าการรถไฟแห่งประเทศไทย ที่กำชับให้เจ้าหน้าที่ รฟท. ปฏิบัติหน้าที่โดยเน้นสร้างการมีส่วนร่วมจากชุมชนอย่างใกล้ชิด ด้วยการเปิดรับฟังความเห็นจากทุกภาคส่วน ซึ่งได้รับความร่วมมือเป็นอย่างดีจากพี่น้องประชาชน ผู้นำศาสนา และหน่วยงานท้องถิ่น ในการนำเสนอความเห็นเพื่อนำมาใช้ปรับแนวทางเดินรถในพื้นที่จังหวัดชายแดนภาคใต้ ให้มีความสะดวก รวดเร็ว ปลอดภัยต่อประชาชน พร้อมกันนี้ยังขอความร่วมมือประชาชน หากพบบุคคลหรือวัตถุต้องสงสัย สามารถแจ้งได้ที่ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง
วันศุกร์ที่ 19 สิงหาคม 2565
สำนักงานการบินพลเรือนจีน สอบถาม สำนักงานการบินพลเรือนแห่งประเทศไทย ถึงความต้องการเพิ่มจำนวนเที่ยวบินระหว่างประเทศ
จากเดิมอยู่ที่ 3 เที่ยวบินต่อสัปดาห์เป็น 15 เที่ยวบินต่อสัปดาห์ หากไทยตอบรับ คาดการณ์เพิ่มจำนวนเที่ยวบินได้ราวเดือนกันยายนเป็นต้นไป
สำนักงานการบินพลเรือนแห่งประเทศไทย (กพท.)กระทรวงคมนาคม ได้รับการสอบถามจากสำนักงานการบินพลเรือนจีน (CAAC) ทางจดหมายอิเล็กทรอนิกส์ เมื่อวันที่ 17 สิงหาคม 2565 เรื่องความเป็นไปได้ในการเพิ่มเที่ยวบินโดยสารระหว่างจีนและไทย (The potential of further increasing the passenger flights between China and Thailand) ซึ่งเนื้อหาระบุถึงการเพิ่มจำนวนความถี่เที่ยวบินระหว่างสองประเทศ โดยจีนเสนอว่าอาจปรับให้ประเทศไทยจัดสรรเที่ยวบินเข้าประเทศจีนได้ถึง 15 เที่ยวบินต่อสัปดาห์ และเที่ยวบินจากจีนเข้าไทยได้ 15 เที่ยวบินต่อสัปดาห์เช่นกัน จากปัจจุบันอยู่ที่ 3 เที่ยวบินต่อสัปดาห์
CAAC ได้ขอให้ กพท. จัดทำแผนการบินสายการบินของไทยที่ต้องการทำการบิน เพื่อที่ CAAC จะนำไปใช้ตรวจสอบความพร้อมของสนามบินจีนในการรองรับเที่ยวบินที่เพิ่มขึ้น โดยปัจจุบันจีนยังไม่อนุญาตให้เพิ่มเที่ยวบินไปยังบางเมือง ได้แก่ ปักกิ่ง เซี่ยงไฮ้ และกวางโจว เนื่องจากจะเกินขีดความสามารถของสนามบินในเมืองดังกล่าวและให้เปิดทำการบินในเมืองอื่น ๆ แทน หากแผนการบินของไทยจาก กพท. ที่จัดส่งให้เป็นไปตามความสามารถในการรองรับของสนามบินจีน ทางจีนจะได้ตอบรับอย่างเป็นทางการและสายการบินของไทยจะสามารถเริ่มทำการบินได้ตามโควตาที่กำหนด
ดังนั้น ในวันนี้ที่18 สิงหาคม 2565 กพท. จึงได้เชิญสายการบินของไทยประชุมเพื่อถามถึงความต้องการปฏิบัติการบิน โดยจะนำข้อมูลมาจัดสรรเส้นทางบินร่วมกันเพื่อให้เกิดประโยชน์กับประเทศสูงสุด คาดว่าจะส่งแผนให้กับสำนักงานการบินพลเรือนจีน (CAAC) ได้ภายในสัปดาห์หน้า และอาจได้รับการตอบรับจาก CAAC ภายในสิ้นเดือนกันยายนนี้ ซึ่งสายการบินของไทยจะได้เร่งทำการตลาดและเริ่มให้บริการเที่ยวบินโดยใช้สิทธิใหม่นี้ในช่วงเดือนกันยายนเป็นต้นไป
กพท. ทราบดีว่าจีนยังคงมาตรการเกี่ยวกับการระบาดของโรคติดเชื้อไวรัส COVID-19 อย่างเข้มงวด ซึ่งการเพิ่มเที่ยวบินในรอบนี้จึงยังคงเป็นไปเพื่อรองรับความต้องการในการเดินทางที่มีความสำคัญ เช่น การเดินทางด้านธุรกิจ การเดินทางกลับภูมิลำเนา และกรณีที่มีความจำเป็นอื่น ๆ ระหว่างทั้งสองประเทศ อย่างไรก็ตาม ประเทศไทยอยู่ระหว่างการเตรียมความพร้อมอย่างต่อเนื่อง เพื่อที่จะสามารถเป็นจุดขนส่งผู้โดยสารเข้าออกประเทศจีนเมื่อจีนพิจารณาเปิดให้ทำการบินเพิ่มขึ้นหากสถานการณ์การระบาดของโรคติดเชื้อไวรัส COVID-19 คลี่คลายในทางที่ดีขึ้น
วันศุกร์ที่ 10 กันยายน 2564
สธ.รับมอบอุปกรณ์ทางการแพทย์ สู้ภัยโควิด 19 จากภาคเอกชนจีน
กระทรวงสาธารณสุข รับมอบอุปกรณ์ทางการแพทย์จากหน่วยงานภาคเอกชนจีน อาทิ เครื่องตรวจวัดอุณหภูมิแบบมือกด ชุด PPE และหน้ากากอนามัย เพื่อสนับสนุนการดำเนินงานสู้ภัยโควิด 19 ในโรงพยาบาลบุษราคัม และสถานพยาบาลในพื้นที่ต่างๆ
บ่ายวันนี้ (10 กันยายน 2564) ที่สำนักงานปลัดกระทรวงสาธารณสุข กระทรวงสาธารณสุข จ.นนทบุรี นายแพทย์ณรงค์ สายวงศ์ รองปลัดกระทรวงสาธารณสุข พร้อมด้วยคณะผู้บริหาร รับมอบอุปกรณ์ทางการแพทย์เพื่อสนับสนุนการดำเนินงานสู้ภัยโควิด 19 จากหน่วยงานภาคเอกชนจีน ได้แก่ เครื่องตรวจวัดอุณหภูมิ แบบมือกด จำนวน 400 ชิ้น จากสมาคมการค้าร่วม ไทย-เจ้อเจียง นำโดย นพ.เจษฎา โชคดํารงสุข อดีตปลัดกระทรวงสาธารณสุข, คุณQi Xiaoyun ประธานสมาคมฯ และคุณ Lou Chaotang รองประธานสมาคมฯ พร้อมรับมอบชุด PPE. จำนวน 400 ชุด จาก คุณ Bill Chen ประธานและผู้แทนการค้า บริษัท เอไอ ธิงค์ แธงค์ จำกัด และรับมอบหน้ากากอนามัย 40,000 ชิ้น จากบริษัท เวินโจ หลินตู้โน้การเมนท์
นายแพทย์ณรงค์กล่าวว่า ในนามกระทรวงสาธารณสุข ขอขอบคุณผู้มีจิตศรัทธาภาคเอกชนจีนซึ่งมีความสัมพันธ์และช่วยเหลือกันมาอย่างต่อเนื่อง โดยในวันนี้ได้นำอุปกรณ์ทางการแพทย์ ทั้งเครื่องตรวจวัดอุณหภูมิแบบมือกด ชุดPPE และหน้ากากอนามัย ซึ่งเป็นประโยชน์อย่างมากในการดูแลรักษาผู้ป่วยโควิด 19 และสร้างความมั่นใจ ความปลอดภัยให้กับบุคลากรทางการแพทย์ขณะปฏิบัติงานได้เป็นอย่างดี กระทรวงสาธารณสุขจะรีบดำเนินการจัดส่งให้โรงพยาบาลบุษราคัม ตามวัตถุประสงค์ของผู้บริจาคและส่งไปยังสถานพยาบาลในพื้นที่ต่างๆ เพื่อนำไปใช้ให้เกิดประโยชน์สูงสุดต่อไป
************************************** 10 กันยายน 2564
วันอังคารที่ 23 สิงหาคม 2565
“อนุทิน” เผยคณะทำงานสุขภาพ APEC ถกเข้ม “สุขภาพหนึ่งเดียว” สร้างเศรษฐกิจ
รองนายกรัฐมนตรีและรัฐมนตรีว่าการกระทรวงสาธารณสุข เผยประชุมคณะทำงานสุขภาพ APEC ถกเข้ม การใช้แนวคิด “สุขภาพหนึ่งเดียว” หรือ One Health ช่วยสร้างเศรษฐกิจ การเข้าถึงวัคซีนตลอดช่วงชีวิต
รองนายกรัฐมนตรีและรัฐมนตรีว่าการกระทรวงสาธารณสุข เผยประชุมคณะทำงานสุขภาพAPEC ถกเข้ม การใช้แนวคิด “สุขภาพหนึ่งเดียว” หรือ One Health ช่วยสร้างเศรษฐกิจ การเข้าถึงวัคซีนตลอดช่วงชีวิต จ่อร่างข้อตกลงร่วมสร้างแนวทางดำเนินการให้บรรลุเป้าหมาย “ปุตราจายา 2040” ให้เป็นทิศทางเดียวกันเน้นนวัตกรรม เทคโนโลยีดิจิทัล รับมือภาวะฉุกเฉินและโรคอุบัติใหม่
วันนี้ (23 สิงหาคม 2565) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวว่า วันนี้เป็นวันที่สองของการประชุมAPEC Health Week ซึ่งเป็นการประชุมของคณะทำงานด้านสุขภาพ (Health Working Group : HWG) APEC ที่เป็นเจ้าหน้าที่ระดับสูงด้านการแพทย์และสาธารณสุข โดยมีการทบทวนยุทธศาสตร์และแผนปฏิบัติการว่าจะดำเนินการอย่างไร เพื่อให้บรรลุตามข้อตกลงวิสัยทัศน์ปุตราจายาของเอเปค ค.ศ.2040 การปรับปรุงแผนยุทธศาสตร์ปี 2021-2024 และยุทธศาสตร์ The North Star : A 2030 ที่เน้นเรื่องของนวัตกรรมและเทคโนโลยีดิจิทัลในการดูแลด้านสุขภาพและเศรษฐกิจเพิ่มคุณภาพชีวิตของประชากรในภูมิภาค การเตรียมตัวรับมือภาวะฉุกเฉินด้านสาธารณสุขและโรคอุบัติใหม่การตอบสนอง ป้องกัน ควบคุมโรคติดต่อ และการฟื้นฟู การดูแลสุขภาพวัยชรา โภชนาการเด็ก และนวัตกรรมทางการแพทย์ เพื่อสร้างความเข้มแข็งระบบสุขภาพ และให้ประชากรในภูมิภาคมีสุขภาพที่ดี โดยแต่ละสมาชิกเขตเศรษฐกิจได้มาแสดงความคืบหน้าของแผนการดำเนินงาน โดยจะมีการร่างข้อตกลงร่วมเพื่อให้การดำเนินงาน
ของสมาชิกเขตเศรษฐกิจเป็นไปในทิศทางเดียวกัน
นายอนุทินกล่าวว่า นอกจากนี้ ยังมีการประชุมโต๊ะกลมพิจารณาช่องว่างและความท้าทายของการดำเนินงานให้บรรลุเป้าหมายแผนปฏิบัติงาน และแบ่งปันแนวทางการดำเนินงานที่ประสบมีความสำเร็จ หารือเรื่องการจัดลำดับการเข้าถึงวัคซีนตลอดช่วงชีวิตของคนทั่วไป การสร้างภูมิคุ้มกันด้านการเงินเพื่อสุขภาพ, การสร้างสมดุลสุขภาพและเศรษฐกิจในเรื่องของ “สุขภาพหนึ่งเดียว” หรือ One Health ว่าจะมาช่วยทำให้ระบบเศรษฐกิจเข้มแข็งขึ้นได้อย่างไร หรือการลดปัจจัยเสี่ยงด้านสุขภาพที่จะกระทบเศรษฐกิจ รวมถึงการเดินทางที่ปลอดภัยและการใช้ใบรับรองวัคซีนประกอบการเดินทางทำอย่างไรให้ทั้งรัฐบาลและภาคเอกชนดำเนินการและเข้าถึงอย่างไร้รอยต่อ
สำหรับบูธนิทรรศการต่างๆ ที่กระทรวงสาธารณสุขจัดเตรียมไว้ ก็แสดงถึงการนำสุขภาพมาช่วยสร้างหรือฟื้นตัวด้านเศรษฐกิจภายหลังพ้นการระบาดของโรคโควิด 19 ทั้งเรื่องของเมดิคัล ฮับ การบริการสุขภาพและทางการแพทย์ระดับสูง ผลิตภัณฑ์สุขภาพต่างๆ การนวดไทยและสปา ซึ่งได้รับความสนใจจากผู้เข้าร่วมประชุมเป็นอย่างมาก
*****************************23 สิงหาคม 2565
วันพุธที่ 16 กุมภาพันธ์ 2565
โฆษกรัฐบาลเผย นายกรัฐมนตรีห่วงสถานการณ์โควิด-19 ในกทม. และปริมณฑล หลังยอดผู้ติดเชื้อเพิ่ม เร่งเดินหน้าฉีดวัคซีนครบเกณฑ์และเข็มกระตุ้น เตือนคนไปวัด ป้องกันตัวเองสูงสุด
โฆษกรัฐบาลเผย นายกรัฐมนตรีห่วงสถานการณ์โควิด-19 ในกทม. และปริมณฑล หลังยอดผู้ติดเชื้อเพิ่ม เร่งเดินหน้าฉีดวัคซีนครบเกณฑ์และเข็มกระตุ้น เตือนคนไปวัด ป้องกันตัวเองสูงสุด
วันนี้ (16 กุมภาพันธ์ 2565) นายธนกร วังบุญคงชนะ โฆษกประจำสำนักนายกรัฐมนตรี เปิดเผย พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ห่วงสถานการณ์โควิด-19 ในพื้นที่ กทม. และปริมณฑล รวมทั้งในจังหวัดที่มีการรายงานยอดผู้ติดเชื้อเพิ่มสูงขึ้นในช่วงสัปดาห์ที่ผ่านมา เช่น ชลบุรี ภูเก็ต นครศรีธรรมราช เป็นต้น กำชับหน่วยงานที่เกี่ยวข้องดำเนินมาตรการควบคุมการแพร่ระบาดอย่างเข้มข้นต่อเนื่อง รวมทั้งให้เร่งฉีดวัคซีนประชาชนทุกกลุ่มให้ครบตามเกณฑ์อย่างน้อย 2 เข็ม รวมทั้งเข็มกระตุ้น โดยเฉพาะกลุ่มผู้สูงอายุ ขณะเดียวกันกรุงเทพมหานครได้เปิดศูนย์พักคอยเพื่อส่งต่อเพิ่มเติมจำนวน 50 เขต ในกรณีที่ศูนย์พักคอยเดิมมีจำนวนผู้ป่วยครองเตียงมากกว่าร้อยละ 80 รวมทั้งให้หน่วยงานชี้แจงทำความเข้าใจกับประชาชน ถึงแม้โควิดสายพันธุ์โอมิครอนที่กำลังระบาดอยู่ขณะนี้จะมีอันตรายน้อย แต่สามารถแพร่กระจายได้อย่างรวดเร็ว ขอใช้ชีวิตอย่างปลอดภัย  ไม่ประมาทและป้องกันตนเองอยู่เสมอ
นายกรัฐมนตรีฝากความห่วงใยในวันมาฆบูชานี้ พุทธศาสนิกที่จะเดินทางไปทำบุญ หรือร่วมกิจกรรมทางศาสนาต้องเข้มงวดกับมาตรการป้องกันตัวเอง Universal Prevention สูงสุด รวมทั้ง ขอให้วัดและสถานที่ต่างปฏิบัติตามมาตรการ Covid Free Setting อย่างเข้มข้นด้วย
สำหรับยอดผู้ติดเชื้อโควิด - 19 รายใหม่วันนี้ รวม 16,462 ราย จำแนกเป็นผู้ป่วยจากในประเทศ 16,326 ราย ผู้ป่วยมาจากต่างประเทศ 136 ราย ผู้ป่วยสะสม 415,627 ราย (ตั้งแต่ 1 มกราคม 2565) หายป่วยกลับบ้าน 10,868 ราย หายป่วยสะสม 309,757 ราย (ตั้งแต่ 1 มกราคม 2565) ผู้ป่วยกำลังรักษา 138,295 ราย เสียชีวิต 27 ราย ล่าสุดการให้บริการวัคซีน โควิด-19 สะสมอยู่ที่ 120,608,218 โดส เข็มที่ 1 ฉีดสะสม 52,892,874 โดส เข็มที่ 2 ฉีดสะสม 49,301,695 โดส เข็มที่ 3 ฉีดสะสม 17,037,779 โดส เข็มที่ 4 ฉีดสะสม 1,375,870 โดส
………………
วันอาทิตย์ที่ 21 สิงหาคม 2565
รองปลัดเกษตรฯ นำทีมเกษตรฯ 14 จังหวัดภาคใต้
รองปลัดเกษตรฯ นำทีมเกษตรฯ 14 จังหวัดภาคใต้ เยือนมหาวิทยาลัยสงขลานครินทร์ ศึกษา ดูงานวิจัยยางพารา สถาบันวิจัยและพัฒนานวัตกรรมยางพารา
นายสำราญ สาราบรรณ์ รองปลัดกระทรวงเกษตรและสหกรณ์ เปิดเผยภายหลังรับฟังบรรยาย และศึกษาดูงานจากคณะทรัพยากรธรรมชาติ และสถาบันวิจัยและพัฒนาวัตกรรมยางพารา มหาวิทยาลัยสงขลานครินทร์ โดยมีผู้ตรวจราชการกระทรวงเกษตรและสหกรณ์ หัวหน้าส่วนราชการ 14 จังหวัดภาคใต้ เข้าร่วม และมีรองศาสตราจารย์ ดร.ไชยวรรณ วัฒนจันทร์ คณะบดีคณะทรัพยากรธรรมชาติ รศ.ดร.เอกวิภู กาลกรณ์สุรปราณี ผู้อำนวยการสถาบันวิจัยและพัฒนานวัตกรรมยางพารา มหาวิทยาลัยสงขลานครินทร์ เป็นผู้บรรยาย ณ มหาวิทยาลัยสงขลานครินทร์ วิทยาเขตหาดใหญ่ จังหวัดสงขลา ว่า คณะทรัพยากรธรรมชาติ มหาวิทยาลัยสงขลานครินทร์ จัดตั้งขึ้นเพื่อปฏิบัติงานด้านวิชาการ และพัฒนาองค์ความรู้ต่างๆ ด้านเกษตร การจัดการทรัพยากรธรรมชาติ โดยเฉพาะทรัพยากรชายฝั่งที่สามารถฟื้นฟูได้ อาทิ ทรัพยากรเกษตร ประมง ดิน น้ำ ป่าไม้และสิ่งแวดล้อม ซึ่งภารกิจของคณะทรัพยากรธรรมชาตินั้น ส่วนใหญ่เป็นงานที่เกี่ยวข้องกับกระทรวงเกษตรฯ และเป็น partner ที่สำคัญมายาวนาน โดยเฉพาะทางคณะทรัพยากรธรรมชาติ มีความเชี่ยวชาญด้านระบบเกษตรยั่งยืน ซึ่งเป็นหนึ่งในนโยบายสำคัญของกระทรวงเกษตรฯ
“กระทรวงเกษตรและสหกรณ์ ให้ความสำคัญในเรื่องของนวัตกรรมและเทคโนโลยี เพื่อนำมาพัฒนาภาคเกษตรไทย ดังนั้น ในการลงพื้นที่ตรวจราชการ 14 จังหวัดภาคใต้ในครั้งนี้ ปลัดกระทรวงเกษตรและสหกรณ์จึงได้มอบหมายให้ตนและคณะ ผู้บริหารกระทรวงฯ มาเยี่ยมชม ศึกษาดูงาน รวมถึงหารือกับทางมหาวิทยาลัยสงขลานครินทร์ ในเรื่องของการผลักดันงานวิจัยเกี่ยวกับยางพาราต่างๆ ที่น่าสนใจและเป็นประโยชน์ต่อภาคเกษตรไทย ให้เดินหน้าสู่การปฎิบัติและใช้งานจริง ซึ่งช่วยเพิ่มมูลค่าสินค้ายางพารา โดยวันนี้ ได้เห็นงานวิจัยที่น่าสนใจหลายชิ้น อาทิ โฟมยางปล่อยกลิ่นช้าล่อแมลงวันชนิดต่างๆ รองเท้าโคจากยางพารา เบาะรองนั่งสัตว์จากยางพารา ปุ๋ยละลายช้าโดยใช้ยางพาราเข้าไปเคลือบ และอีกหลายๆ งานวิจัย ซึ่งกระทรวงเกษตรฯ มีการสนับสนุนให้หน่วยงานต่างๆ ในสังกัด หารือกับทางมหาวิทยาลัย ในภาพของการทำข้อตกลงความร่วมมือที่มีอยู่แล้ว เพื่อผลักดันงานวิจัยสู่การนำมาใช้ในภาคเกษตรไทยอย่างแพร่หลาย และการถ่ายทอดองค์ความรู้ให้กับเกษตรกรให้สามารถนำงานวิจัยไปประยุกต์ใช้ได้เอง และพัฒนาต่อยอดสู่การเป็นเกษตรกรผู้พัฒนางานวิจัยต่อไป” นายสำราญ กล่าว
วันอังคารที่ 12 กรกฎาคม 2565
ครม. เคาะ ! มาตรการภาษี ยกเว้นภาษีเงินได้นิติบุคคล 2 เท่า สนับสนุนการจัดสัมมนา นิทรรศการ งานแสดงสินค้า ภายในประเทศ ถึงสิ้นปีนี้
ครม. เคาะ ! มาตรการภาษี ยกเว้นภาษีเงินได้นิติบุคคล 2 เท่า สนับสนุนการจัดสัมมนา นิทรรศการ งานแสดงสินค้า ภายในประเทศ ถึงสิ้นปีนี้
วันที่ 12 กรกฎาคม 2565 นายธนกรวังบุญคงชนะ โฆษกประจำสำนักนายกรัฐมนตรี แถลงมติคณะรัฐมนตรี เห็นชอบร่าง พ.ร.ฎ2 ฉบับ โดยเป็นมาตรการภาษีเพื่อสนับสนุนการจัดอบรมสัมมนาภายในประเทศ จัดนิทรรศการ งานแสดงสินค้าภายในประเทศ โดยให้ยกเว้นภาษีเงินได้นิติบุคคลได้ 2 เท่า ของที่จ่ายจริง ตั้งแต่ 15 ก.ค. - 31ธ.ค. 65
สาระสำคัญของร่าง พ.ร.ฎ ฯ ทั้ง 2 ฉบับ ดังนี้
1) ร่าง พ.ร.ฎ. ออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... กำหนดยกเว้นภาษีเงินได้นิติบุคคล เป็นจำนวน 2 เท่าของที่จ่ายจริง สำหรับการอบรมสัมมนาที่จัดในจังหวัดท่องเที่ยวรอง หรือพื้นที่ท่องเที่ยวอื่นๆ ที่อธิบดีกรมสรรพากรประกาศกำหนด และยกเว้นภาษีเงินได้นิติบุคคลจำนวน 1.5 เท่า สำหรับการอบรมสัมมนาในพื้นที่อื่นๆ สำหรับรายจ่ายที่จ่ายไปตั้งแต่ วันที่ 15 ก.ค. - 31 ธ.ค. 65 ทั้งนี้ เพื่อกระตุ้นการท่องเที่ยวและเศรษฐกิจภายในประเทศ สนับสนุนห่วงโซ่อุปทานการท่องเที่ยว และสนับสนุนการบริโภคและส่งเสริมการจ้างงาน รวมทั้งยังช่วยสนับสนุนการจัดนิทรรศการและงานแสดงสินค้าภายในประเทศด้วย
2) ร่าง พ.ร.ฎ. ออกตามความในประมวลรัษฎากร ว่าด้วยการยกเว้นรัษฎากร (ฉบับที่ ..) พ.ศ. .... กำหนดยกเว้นภาษีเงินได้นิติบุคคล เป็นจำนวน 2 เท่าของที่จ่ายจริง ให้แก่บริษัทหรือห้างหุ้นส่วนนิติบุคคล สำหรับที่ใช้จ่ายเป็นค่าเช่าพื้นที่หรือค่าบริการในการเข้าร่วมงานออกร้าน งานนิทรรศการ หรือ การแสดงสินค้าภายในประเทศ โดยต้องมีหนังสือรับรองจากผู้จัดว่าได้เข้าร่วมงานจริง สำหรับรายจ่ายที่จ่ายไปตั้งแต่ วันที่ 15 ก.ค. - 31 ธ.ค. 65
โฆษกประจำสำนักนายกรัฐมนตรี กล่าวเพิ่มเติมว่า เพื่อเป็นการกระตุ้นเศรษฐกิจและฟื้นฟูอุตสาหกรรมการท่องเที่ยวอย่างต่อเนื่อง และเป็นไปตามมติ ครม. เมื่อวันที่ 21 มิ.ย. 65 ที่เคยเห็นชอบมาตรการเร่งด่วนเพื่อช่วยเหลือประชาชนและภาคธุรกิจจากสถานการณ์ราคาพลังงาน ซึ่งคาดว่า จะมีบริษัทหรือห้างหุ้นส่วนนิติบุคคลใช้สิทธิประโยชน์ทางภาษี จาก 2 ร่าง พ.ร.ฎ. ดังกล่าว รวมแล้วประมาณ 7,750 ราย โดยรัฐจะสูญเสียรายได้ภาษีเงินได้นิติบุคคล เพียง 455 ล้านบาท แต่สามารถช่วยเอกชนลดค่าใช้จ่ายทางภาษีเงินได้นิติบุคคลจากเงินได้ถึง 2,275 ล้านบาท